b'\n_START_ARTICLE_\nSvilnati dren\n_START_SECTION_\nOpis\n_START_PARAGRAPH_\nSvilnati dren zraste od 1,5 do 4 m visoko in ima kro\xc5\xa1njo premera od 3 do 5 m. Poganjki so temno rde\xc4\x8de barve. Listi so podolgovato suli\xc4\x8dasti, dolgi od 5 do 12 cm in \xc5\xa1iroki od 2,5 do 6 cm. Na veje so name\xc5\xa1\xc4\x8deni navzkri\xc5\xbeno. Imajo 5 do 7 parov \xc5\xbeil, ki potekajo v loku. Zgornja listna ploskev je temno zelena, spodnja pa ble\xc5\xa1\xc4\x8de\xc4\x8da. Jeseni se obarvajo svetlo rde\xc4\x8de ali vijoli\xc4\x8dno. Cvetovi majhni in imajo \xc5\xa1tiri bele ven\xc4\x8dne liste. Zbrani so v gru\xc4\x8dasta socvetja s premerom od 3 do 6 cm. Plodovi imajo premer od 5 do 9 mm in so bele barve. Svilnati dren se mo\xc4\x8dno \xc5\xa1iri s poganjki, ki izra\xc5\xa1\xc4\x8dajo iz korenin.\n_START_SECTION_\nUporaba\n_START_PARAGRAPH_\nV ZDA in Kanadi se svilnati dren sadi na re\xc4\x8dne bregove, saj njegove goste korenine prepre\xc4\x8dujejo erozijo bregov._NEWLINE_Nekatera plemena severnoameri\xc5\xa1kih staroselcev so plodove uporabljala kot zdravilo proti prehladu ter za upo\xc4\x8dasnjevanje krvavenja._NEWLINE_Nekatera plemena, med njimi tudi Lakota so notranjo plast skorje svilnatega drena uporabljala podobno kot tobak, bodisi samo, bodisi v kombinaciji z nekaterimi drugimi rastlinami. Pleme Ojibwe je iz notranjega dela skorje in tobaka izdelovalo me\xc5\xa1anico, imenovano kinnikinnick, bolj zahodno \xc5\xbeive\xc4\x8da plemena pa so me\xc5\xa1anici dodajala \xc5\xa1e plodove razli\xc4\x8dnih gornikov.'